L’Alcalde de Burjassot i el Ministre de Foment acorden estudiar la possible inclusió del monument del Pati de Les Sitges en la línia d’ajudes de l’1.5% Cultural
2025-07-24

L’Alcalde de Burjassot, Rafa García, i el Ministre de Foment, José Luis Ábalos, van acordar ahir després del pas d’aquest últim per la ciutat de Burjassot per a realitzar un acte polític, la possibilitat d’iniciar les gestions perquè el conjunt patrimonial del Pati de Les Sitges puga optar al programa de subvencions de l’1.5% Cultural del Ministeri de Foment. La Llei de Patrimoni Històric estableix l’obligació de destinar en els contractes d’obres públiques una partida d’almenys el 1% a treballs de conservació o enriquiment del Patrimoni Històric Espanyol, amb la qual cosa, l’Alcalde de Burjassot entén que “podriem intentar optar a aquesta línia de subvenció per a poder treballar en el conjunt històric del Pati de Les Sitges”.

“Obviament, primer anem a realitzar una sèrie de reunions amb els tècnics a tots els nivells, amb els propietaris de l’immoble, que és l’Ajuntament de València, i amb el Ministeri de Foment per a iniciar aquesta línia de treball que en un futur pròxim ens permeta poder tenir aqueixa subvenció i aqueixa recuperació del nostre patrimoni més volgut, el nostre Pati de Les Sitges”, apuntava Rafa García després de fer una visita amb el Ministre de Foment, José Luis Ábalos, al propi conjunt històric amb la finalitat de donar-li a conèixer el seu estat actual i el desig de manteniment i recuperació que té l’Alcaldia de Burjassot amb el monument.

“Anem a lluitar per tenir tota l’aportació econòmica que fa falta per a poder recuperar al cent per cent el monument, per a treballar tots en conjunt, per a donar passos i avançar, per a aconseguir una solució viable i concorde a l’envergadura del monument. Ara comptem amb el suport del Ministeri, anem a veure totes les qüestions tècniques, la qual cosa es necessita, els criteris, etc, i tot el que siga possible, ho durem a terme”, finalitzava García després de lliurar a Ábalos un llibre amb els detalls històrics i tècnics del Pati de Les Sitges.